డిజిటల్‌ లావాదేవీలు అంతంతే..
- నోట్ల రద్దు తర్వాత.. కార్డుల ద్వారా 7% మాత్రమే..
న్యూఢిల్లీ: పెద్దనోట్ల రద్దు తర్వాత డెబిట్‌ , క్రెడిట్‌ కార్డుల ద్వారా జరిగిన లావాదేవీలు కేవలం 7శాతమే నమోదయ్యాయి. కేంద్రంలోని మోడీ ప్రభుత్వం ప్రజలను డిజిటల్‌ లావాదేవీల వైపు మళ్లించేందుకు శతవిధాలుగా ప్రయత్నించిన సంగతి తెలిసిందే. అయితే దేశంలోని ప్రజలు డిజిటల్‌ లావాదేవీలపై అంతగా ఆసక్తి చూపించడం లేదని మరోసారి తేటతెల్లమైంది. నోట్ల రద్దు తర్వాత.. మొత్తంగా 23శాతం మేర డిజిటల్‌ లావాదేవీలు పెరగ్గా, అందులో కేవలం 7శాతం మాత్రమే డెబిట్‌, క్రెడిట్‌ కార్డుల ద్వారా జరిగాయని ప్రభుత్వ అధికారులు పార్లమెంటరీ స్థాయీ సంఘానికి వివరించారు. 'పెద్దనోట్ల రద్దు డిజిటల్‌ ఎకానమీకి మారిన తీరు'పై పలు మంత్రిత్వశాఖ అధికారులు పార్లమెంటరీ స్థాయీ సంఘానికి ప్రజెంటేషన్‌ ఇచ్చారు. 2016 నవంబర్‌ నుంచి మే 2017 వరకూ వివిధ పద్ధతుల్లో 23 శాతం మేర డిజిటల్‌ లావాదేవీలు పెరగడం ద్వారా 27.5 మిలియన్ల మంది ఈ సేవలను వినియోగించుకున్నారని తెలిపారు. అత్యధిక మంది యూపీఐ(యూనిఫైడ్‌ పేమెంట్స్‌ ఇంటర్‌ఫేస్‌) ద్వారా ఈ లావాదేవీలు జరిపారు. నవంబర్‌ 2016లో 10 లక్షలమంది వినియోగించగా, మే 2017 నాటికి ఈ సంఖ్య 30 లక్షలకు చేరింది. ఇక ఇదే సమయంలో ఐఎంపీఎస్‌(తక్షణ పేమెంట్‌ సర్వీస్‌) ద్వారా ఈ సంఖ్య 1.2 మిలియన్‌ నుంచి 2.2 మిలియన్‌కు పెరిగింది. ఇక అతి తక్కువగా డిజిటల్‌ లావాదేవీలు జరిగిన విభాగం క్రెడిట్‌, డెబిట్‌ కార్డుల ద్వారానేనని అధికారులు వెల్లడించారు. గతేడాది నవంబర్‌లో 6.8మిలియన్ల మంది కార్డులను వినియోగించగా, ఈ ఏడాది మే నాటికి ఆ సంఖ్య 7.3 మిలియన్లుగా మాత్రమే ఉంది. 2016 నవంబర్‌ 8న కేంద్ర ప్రభుత్వం పెద్దనోట్ల రద్దు చేస్తున్నట్టు ప్రకటించిన సంగతి తెలిసిందే.
మీ స్నేహితులకు రికమెండ్ చెయ్యండి